24. aprillil 2011 esitatud hagi - ZZ versus EIP
(kohtuasi F-52/11)
Kohtumenetluse keel: itaalia
Pooled
Hageja: ZZ (Strassen, Luksemburg) (esindaja: advokaat L. Isola)
Kostja: Euroopa Investeerimispank
Hagi ese ja sisu
Esiteks nõue tühistada kiri, milles EIP president teatas, et pärast uurimiskomisjoni tehtud otsust jätta psühholoogilise ahistamise kohta esitatud hageja kaebus rahuldamata ei ole vaja meetmeid võtta ega tühistada muud psühholoogilise ahistamisega seotud otsused. Teiseks nõue tunnistada fakti, et hagejat on psühholoogiliselt ahistatud.
Hageja nõuded
tühistada 1. septembri 2010. aasta kiri osas, milles EIP president lisaks sellele, et ta ei võtnud hageja suhtes aastaid kestnud psühholoogilise ahistamise suhtes mingeid abinõusid, leidis, et tal on õigus uurimiskomisjoni põhjendused sisuliselt läbi vaadata;
tühistada uurimiskomisjoni 30. juuni 2010. aasta aruanne ja järeldused osas, milles komisjon ei alustanud apellatsioonikomitee ja selle liikmete tegevuse suhtes uurimist osas, milles ta defineeris psühholoogilise ahistamise ning lõpuks milles komisjon jättis kaebuse rahuldamata, piirdus oma tegevuses vaid mõne isiku tegevuse uurimisega, ja jättis teatud teatavaks tehtud asjaolud omavoliliselt uurimise alt välja;
tühistada 17. novembri ja 30. novembri 2010. aasta kirjad, milles EIP president ei andnud personalieeskirjade artiklis 41 sätestatud menetluses hagejale luba end esindada, samas kui panka esindas üks selle töötaja;
tühistada 14. aprilli 2011. aasta teatis, milles personaliosakonna direktor keeldus igasuguse hüvitise maksmisest;
tühistada kõik seotud, eelnevad või järgnevad aktid, sealhulgas aktid, mida komisjon psühholoogilise ahistamisega seoses kohaldas;
tunnistada, et hagejat on psühholoogiliselt ahistatud;
kohustada EIP-d lõpetama hageja psühholoogiline ahistamine, hüvitama füüsilise, mittevaralise ja varalise kahju ning hüvitama kohtukulud koos intressidega ja makstavalt summalt arvestatud inflatsiooniga.
____________